6.

În urma cererii sale scrise din 15 octombrie 2015, întreprinderii United Parcel Service, Inc. („UPS”) i-a fost recunoscut, la 21 octombrie 2015, statutul de persoană terță interesată. În temeiul articolului 16 alineatul (1) din Regulamentul de punere în aplicare a Regulamentului privind concentrările economice (3), DG Concurență a informat UPS, prin scrisoarea din 27 octombrie 2015, cu privire la natura și obiectul procedurii și a invitat UPS să își prezinte eventualele observații suplimentare în scris, având în vedere că UPS se întâlnise deja cu DG Concurență și comunicase mai multe documente în cursul investigației desfășurate cu privire la operațiune, exercitându-și astfel dreptul de a fi audiată în temeiul articolului 18 alineatul (4) din Regulamentul privind concentrările economice. În observația sa scrisă din 4 noiembrie 2015, adresată atât DG Concurență, cât și consilierului-auditor, UPS și-a prezentat punctul de vedere asupra operațiunii, dar a susținut că nu a primit de la Comisie nicio informație cu privire la natura și obiectul procedurii care să nu fi fost deja făcută publică prin comunicatul de presă IP/15/5463 al Comisiei din 31 iulie 2015. Prin urmare, UPS a considerat că cerința legală prevăzută la articolul 16 alineatul (1) din Regulamentul de punere în aplicare a Regulamentului privind concentrările economice nu a fost îndeplinită de Comisie. DG Concurență a răspuns UPS prin scrisoarea din 11 noiembrie 2015, precizând că din gradul de detaliere al documentelor transmise de UPS la 4 noiembrie 2015 reiese că UPS deținea suficiente informații cu privire la natura și obiectul procedurii în acest caz pentru a-și putea face cunoscut punctul de vedere. În plus, DG Concurență și-a exprimat disponibilitatea de a dialoga cu UPS și de a-i oferi o nouă ocazie să își exprime punctul de vedere în cadrul unei întâlniri ulterioare, care a avut loc efectiv la 18 noiembrie 2015. Într-o scrisoare din 25 noiembrie 2015 adresată consilierului-auditor, UPS susține totuși că informațiile limitate care i-au fost furnizate nu îi permit să își exercite dreptul la apărare, solicitând astfel informații mai detaliate, în special cu privire la raționamentul Comisiei și la concluziile preliminare ale investigației desfășurate de aceasta. Am examinat cererea formulată de UPS prin prisma articolului 18 din Regulamentul privind concentrările economice, a articolelor 11 și 16 din Regulamentul de punere în aplicare a Regulamentului privind concentrările economice, a jurisprudenței relevante și a implicării UPS în procedura Comisiei. Concluzia noastră este că, în ceea ce privește dreptul UPS de a fi audiată ca persoană terță interesată recunoscută, UPS a primit suficiente informații cu privire la natura și obiectul procedurii, în conformitate cu articolul 16 din Regulamentul de punere în aplicare a Regulamentului privind concentrările economice, și că, în plus, UPS a fost implicată îndeaproape în procedura din acest caz, putând astfel să își exercite efectiv dreptul de a fi audiată în conformitate cu articolul 18 alineatul (4) din Regulamentul privind concentrările economice. Având în vedere cele de mai sus, am respins cererea formulată de UPS, printr-o decizie adoptată în temeiul articolului 7 alineatul (2) litera (d) din Decizia 2011/695/UE.